Helsinkiin on tulossa koleahko, mutta lumeton juhannus. Edellisen kerran juhannusta juhlittiin ilman lunta puoli vuosikymmentä takaperin. Viime talvi oli niin vähäluminen, että kaikki lumenvastaanottopaikoille kuskattu lumi on sulanut. Esimerkiksi Maununnevalla on aikaisempina kesinä ollut juhannusta juhlistamassa omakotitalon kokoisia lumiröykkiöitä.

Normaalisti kaduilta kerättyä lunta onkin riittänyt lumenvastaanottopaikoilla koko kesäksi. Helsingin kaupungin Staran yksikönjohtaja Ville Alatypön mukaan lumeton juhannus Helsingissä on historiallinen tapaus.

– Ei me kyllä pystytä järjestämään juhannuksena minkään näköistä lumiriehaa ainakaan Helsingin kaupungin taholta, Alatyppö vahvistaa.

Normaalisti lunta vuosien takaa

Vielä viime suvena Helsingin lumenvastaanottopaikolla oli sulamatonta lumimössöä usean vuoden takaa. Alatypön mukaan perinteisesti kesä onkin mennyt lumikasoja pöyhiessä, että ne saataisiin sulatettua ennen seuraavan talven myräköitä. Tänä juhannuksen nämä hyvin muhineet vuosikertalumetkin ovat haihtuneet taivaan tuuliin.

– Kyllä se näin on. Jos joku haluaisi ostaa meiltä vuosikertalunta niin nyt sitä ei ole tarjolla, Alatyppö valittelee.